YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (yhden tuomarin kokoonpano)

25 päivänä toukokuuta 2000

Asia T-173/99

Gilbert Elkaïm ja Philippe Mazuel

vastaan

Euroopan yhteisöjen komissio

”Henkilöstö — Tutkintoihin ja kokeisiin perustuva avoin kilpailu — Kilpailuilmoituksen vastainen menettely — Hakijoiden yhdenvertainen kohtelu — Hyvän hallinnon periaate — Harkintavallan ja menettelyn väärinkäyttö”

Täydellinen teksti ranskan kielellä II-433

Aihe:

Kanne, jossa kantajat vaativat, että ensimmäisen oikeusasteen tuomioistuin toisaalta kumoaa avoimen kilpailun KOM/A/15/98 kilpailuun liittyvät soveltuvien hakijoiden luettelot ja näiden luetteloiden perusteella mahdollisesti tehdyt palvelukseenotot ja toisaalta määrää komission järjestämään uuden kilpailun.

Ratkaisu:

Kanne hylätään. Kukin osapuoli vastaa omista oikeudenkäyntikuluistaan.

Tiivistelmä

Sellaisen hakijan kilpailumenettelyn kumoamista koskeva vaatimus, jota ei ole hyväksytty kilpailun perusteella laadittuun soveltuvien hakijoiden luetteloon, voidaan tutkia ainoastaan siltä osin kuin se koskee sitä, ettei valintalautakunta ole kirjannut häntä soveltuvien hakijoiden luetteloon. (ks. 23 kolua) Viittaukset: asia T-74/91, Tancredi v. parlamentti, 6.4.1992 (Kok. 1992, s. II-1645, 17 kohta sekä siinä mainittu oikeuskäytäntö).

Kun varallaololuettelon laatimiseksi järjestetyn avoimen kilpailun koe kumotaan, tässä kokeessa hylätyn kantajan oikeuksia suojataan asianmukaisesti, jos valintalautakunta ja nimittävä viranomainen harkitsevat päätöksiään uudelleen ja pyrkivät kantajan kannalta oikeudenmukaiseen ratkaisuun ilman, että olisi tarpeen kyseenalaistaa kilpailun koko tulosta tai kumota sen perusteella tehtyjä palvelukseenottoja. (ks. 23 kohta) Viittaukset: asia C-242/90 P, komissio v. Albani ym., 6.7.1993 (Kok. 1993, s. I-3839, 13 kohta sekä siinä mainittu oikeuskäytäntö).

Tutkintoihin ja kokeisiin perustuvan kilpailun valintalautakunnan kokoonpanon, jotta se olisi henkilöstösääntöjen ja sen liitteessä III olevan 3 artiklan mukainen, on oltava sellainen, että se takaa hakijoiden koemenestyksen objektiivisen arvostelun vaadittavan ammattitaidon osalta. Valintalautakunnan jäsenten kelpoisuutta koskevat edellytykset vaihtelevat kullekin kilpailulle ominaisten olosuhteiden mukaan. Nimittävällä viranomaisella ja henkilöstökomitealla on laaja harkintavalta, kun ne arvioivat valintalautakunnan jäseniksi kutsuttujen henkilöiden kelpoisuutta, ja ensimmäisen oikeusasteen tuomioistuimen on kumottava niiden päätös ainoastaan, jos tämän harkintavallan rajat on ylitetty. Kun yhden kilpailun perusteella laaditaan kaksi erillistä soveltuvien hakijoiden luetteloa ja siinä tämän vuoksi on kaksi erillistä vaihtoehtoa, se, että yksi valintalautakunta arvioi näihin kahteen vaihtoehtoon liittyvien kokeiden tulokset, ei ole säännöstenvastaista, kunhan valintalautakunnan jäsenillä on vaadittava kelpoisuus arvioida objektiivisesti hakijoiden menestystä kokeissa, jotka liittyvät jompaankumpaan vaihtoehtoon. (ks. 70 ja 71 kohta) Viittaukset: em. asia Valverde Mordt v. yhteisöjen tuomioistuin, tuomion 105 ja 106 kohta sekä siinä mainittu oikeuskäytäntö ja asia T-166/95, Karagiozopoulou v. komissio, 17.12.1997 (Kok. H. 1997, s. I-A-397 ja II-1065, 34 kohta).

Kun otetaan huomioon henkilöstösääntöjen liitteessä III olevan 3 artiklan kolmas kohta, jossa määrätään, että valintalautakunnan jäsenet on valittava virkamiesten joukosta ja heidän on kuuluttava vähintään samaan palkkaluokkaan kuin täytettävän viran palkkaluokka, toimielintä ei voida moittia siitä, ettei se ole valinnut valintalautakunnan puheenjohtajaksi henkilöä, joka ei kuulu toimielimen henkilöstöön. (ks. 107 kohta)

Harkintavallan väärinkäyttö, jonka yksi muoto on menettelyn väärinkäyttö, voidaan todeta ainoastaan, jos osoitetaan, että nimittävä viranomainen on tehnyt riidanalaisen päätöksen muussa kuin kyseessä olevien sääntöjen mukaisessa tarkoituksessa, tai kun objektiivisten, asiaankuuluvien ja yhtäpitävien seikkojen perusteella on selvää, että kyseinen päätös on tehty muussa kuin päätöksessä esitetyssä tarkoituksessa. (ks. 120 kohta) Viittaukset: asia T-86/97, Apostolidis v. yhteisöjen tuomioistuin, 2.4.1998 (Kok. H. 1998, s. I-A-167 ja II-521, 61 kohta sekä siinä mainittu oikeuskäytäntö).